Уадыгэным къик1ыр

Адыгэу нобэ ущытыныр гугъущ,
Адыгэу нобэ упсэуныр хьэлъэщ.
Зэманыр жырри зыгъэщащэ гухъущ,-
Абы екъутэр ц1ыхум и щэн-хьэлыр.

Абы пэлъэщкъым лъэпкъми и къарур.
Игъащ1эк1э хабзэф1 зэрихьэгъахэр,
Зэхекъутэжри ди зэман ерум,
Хуэнщ1ей пэлъытэу яхепхъэжыр гъэхэм.

Адыгэ ц1ыхури мэхъу к1уэ пэтми жьгъей.
Хъанцэгу и къуршрэ и тенджызу псынэр,
Щхьэхуэф1 гухэлъым ар иронэщхъей,
Лъэпкъ к1уэд зэрыхъур имылъагъуу и нэм.

Ди щ1эблэр едэ1уэжкъым къэзылъхуам.
Еплъыжкъым ди ц1ыхубзхэм я нэмысым,
Фадэм и пщыл1ып1э зэрыхуам
Ди щ1алэхэр ехьыж, игъуэ нэмысу.

1ыхьлъыгъэр куэдым къызэрапщыр мылъку
Ц1ыху уасэр къызэрабжыр и лэжьап1эрщ,
1иманыншагъэр ямыщ1ыж емык1у,
Нэмыплъи хуамыщ1ыж зимы1эм напэ.

Ещ1ыфыр япэ къэсым хэутэн,
Лъэпкъыбзэу илъэс минхэм я уэсятыр,
Плъэмык1ыу бгъэшынэн е бгъэук1ытэн,
Адыгэ щ1ыхыр пф1ыхаутэ ят1эм.

Апхуэдэу щыхъук1и, лъэпкъ ягъэпудам
Дэщ1ыну зи гум къэк1ыр зэрызыхэт,
Хэт илъэс к1уахэм игу ираудащ,
Хэт и щхьэр лъэпкъ гукъеуэ хэмытыххэ.

Адыгэу нобэ ущытынур гугъущ,
Ауэ сыт щыгъуэт щыщытар ар тыншу,
Къэвгъуэтыт тхыдэм зэ щищ1ыж ди гугъу,
Ди гъащ1эр тхьауэ дэ къэзэуатыншэу!

Щалъхуати, и мыгъуагъэу, жэнэт хэку,
Яхуэхъури бийхэм ар хьэ зэрышхып1э,
Нэщ1эбжьэ куэдхэр щ1агъэк1ащ и нэгу,
Ди лъэпкъ бэшэчу л1ыхъужьыгъэ зи бэм.

И тхыдэ к1ыхьу къызэринэк1ам,
Ар куэдрэ ихуэгъащ псэ зэпылъхьэп1э,
Имыгъуэтыжу, уеблэмэ, щ1элъхьэп1э,
И быну хамэ 1эщэм къиук1ар

Къэхъуащ монголхэм ар щапэщ1эта,
Зы фэбжь кърахмэ, щащ1эу ярихыжу,
Гу1эЛабэ 1уфэ щы1ута,
Сабийхэр псыхьэлъахуэу къыхихыжу.

Арщхьэк1э, хуэмызами сыт махуей,
Абы игъэпудакъым зык1и и щхьэр,
И Хэкур къигъэнэн щыхъуами хуей,
Яхуэувакъым ар лъэгуажьэмыщхьэу.

Адыгэу нобэ ущытыныр гугъущ,
Адыгэу нобэ упсэуным къик1ыр,
Ди тхыдэ гуауэу фхуэсщ1ыжам зи гугъу,
И напэ къэс унэджысынырщ и к1эм.

Ирехъу гуф1эгъуэ е гухэщ1 ирехъу,
Абы ухущытынырщ ухуэфащэу,
Уи напэм ену уи гур хурырегъу,
Уи махуэ къэсыхун ц1ыхугъэ бащэу.

Уадыгэныр мыгурыф1-гурей,
Зи уэлиигъуэм ф1эф1мэ-улъэпкъыпсэу,
Адыгэу хъуам тралъхьэмэ тезыр,
1эщ1ыб пщ1ыжыну уи анэдэлъхубзэр.

П1урылъу зы бзэ, узэдису зыщ1
Хьэлэлу къыщытепсэк1э зы дыгъэ,
Адыгэу упсэуным къик1ыр зыщ-
Уадыгэну къыпкъуэк1ынырщ л1ыгъэ.